DECRET

/ /2023, de de , de simplificació de disposicions reglamentàries en matèria de plans, programes, ajuts i subvencions.

Al llarg dels últims anys s’han promogut diverses actuacions per racionalitzar l’ordenament jurídic de competència de la Generalitat de Catalunya, amb l’objectiu d’incrementar la seguretat jurídica i de millorar el coneixement i l’accessibilitat del dret. En línies generals, les accions s’han orientat a eliminar normes derogades tàcitament que ja no són aplicables —que no es poden indexar en el Portal Jurídic de Catalunya, a diferència de les derogacions expresses—, i també a determinar de manera certa la manca de vigència de normes temporals.

Amb aquesta finalitat, el Govern va aprovar el Pla de simplificació normativa 2016-2017 mitjançant l’Acord GOV/114/2016, de 2 d’agost. Aquest Pla va preveure, entre altres mesures, la identificació i programació de les actuacions necessàries per depurar l’ordenament jurídic dels decrets i les ordres que han perdut la vigència o que ja no són aplicables, i la definició d’una estratègia conjunta en l’Administració de la Generalitat.

En execució d’aquestes mesures es va aprovar el Decret 6/2021, de 9 de febrer, de simplificació de disposicions reglamentàries adoptades entre 1977 i 1985. Aquesta norma va suposar la depuració d’un total de 1.246 disposicions reglamentàries, de les quals 249 eren normes tàcitament derogades i 997, normes temporals que havien perdut la vigència.

Aquesta operació de simplificació normativa es va dur a terme en el marc de l’habilitació expressa del legislador al Govern —mitjançant la disposició derogatòria segona de la Llei 5/2020, del 29 d’abril, de mesures fiscals, financeres, administratives i del sector públic i de creació de l’impost sobre les instal·lacions que incideixen en el medi ambient—, perquè pugui emprendre, a proposta del Departament de la Presidència, un procés de derogació massiva de disposicions reglamentàries obsoletes i que inclouen normes no vigents perquè ja s’han derogat tàcitament.

En exercici d’aquesta habilitació, s’impulsa un nou decret que suposa un nou pas endavant en l’assoliment de l’objectiu de reduir la dimensió de l’ordenament jurídic, mitjançant l’eliminació dels decrets i ordres obsolets, i de facilitar l’accés i el coneixement de les normes vigents a la ciutadania i a tots els agents econòmics i socials.

A diferència de la revisió efectuada per l’esmentat Decret 6/2021, de 9 de febrer, circumscrita a un marc temporal, en aquest cas la iniciativa té per objecte la derogació expressa o la declaració formal de la manca de vigència, segons el cas, de determinades disposicions amb característiques comunes o que afecten una sèrie d’àmbits específics. El criteri de selecció d’aquestes disposicions es basa, principalment, en dues circumstàncies. D’una banda, la inexistència de dubtes o controvèrsies a l’hora de determinar-ne la naturalesa jurídica i si són aplicables o no. De l’altra, que engloben un volum significatiu de disposicions als efectes de facilitar una depuració rellevant de l’estoc de normes vigents i facilitar que les properes revisions sistemàtiques que es facin siguin més senzilles en atenció al volum de normes que caldrà revisar.

D’acord amb aquests criteris, s’ha considerat que compleixen aquestes característiques les disposicions que contenen normes tàcitament derogades i normes temporals relatives a plans i programes i ajuts i subvencions. En concret, l’aprovació d’aquesta norma suposa simplificar l’ordenament jurídic de 759 disposicions reglamentàries que ja no són aplicables, mitjançant la derogació expressa de 3 normes tàcitament derogades i la declaració de la manca de vigència per decadència de 756 normes temporals.

En l’elaboració d’aquesta disposició s’han tingut en compte els criteris que exposa el Dictamen 298/2019, de 3 d’octubre, de la Comissió Jurídica Assessora, relatius a la distinció entre normes tàcitament derogades per normes posteriors i la pèrdua de vigència de la majoria de normes temporals.

Aquest Decret facilita el compliment del mandat dels articles 62.1 i 63.1 de la Llei 19/2014, del 29 de desembre, de transparència, accés a la informació pública i bon govern, ja que la ciutadania i els agents socials podran conèixer i comprendre el marc jurídic més fàcilment gràcies a la simplificació que se’n fa. Això connecta directament amb els principis de seguretat jurídica i de transparència que han d’informar l’exercici de la potestat reglamentària, juntament amb la resta de principis de bona regulació, tal com exigeix també l’article 129 de la Llei 39/2015, d’1 d’octubre, del procediment administratiu comú de les administracions públiques. Segons s’ha posat en relleu en el marc de l’avaluació *ex ante* efectuada, es dona compliment també als principis de necessitat, eficàcia, proporcionalitat i eficiència. El Decret i les mesures concretes que estableix són un instrument adequat i proporcional per assolir els objectius d’interès públic perseguits, no afecten les obligacions de la ciutadania ni li imposen càrregues, alhora que no tenen una repercussió significativa en els recursos públics.

Per tot això, de conformitat amb el que disposa el títol IV de la Llei 26/2010, del 3 d’agost, de règim jurídic i procediment de les administracions públiques de Catalunya, i d’acord amb els articles 39 i 40 de la Llei 13/2008, del 5 de novembre, de la presidència de la Generalitat i del Govern;

A proposta de la consellera de la Presidència, i d’acord amb el Govern,

Decreto:

Article únic

1. Es deroguen les disposicions normatives sobre plans i programes que contenen normes derogades tàcitament, incloses en l’annex 1.
2. Es declara que han perdut la vigència les disposicions sobre plans i programes que contenen normes temporals, incloses en l’annex 2.
3. Es declara que han perdut la vigència les disposicions sobre ajuts i subvencions que contenen normes temporals, incloses en l’annex 3.

Disposició final

Aquest Decret entra en vigor en el termini de vint dies a partir de la seva publicació al *Diari Oficial de la Generalitat de Catalunya*.

Barcelona, \_\_\_\_ d\_\_\_\_\_\_\_\_\_\_\_\_\_ de 2023

Pere Aragonès i Garcia

President de la Generalitat de Catalunya

Laura Vilagrà i Pons

Consellera de la Presidència